DOLOŽKA PREDNOSTI
medzinárodnej zmluvy pred zákonmi
(čl. 7 ods. 5 ústavy)

1.	Gestor zmluvy:  Ministerstvo dopravy, pôšt a telekomunikácií Slovenskej republiky

2.	Názov zmluvy:  Dohoda o medzinárodnej príležitostnej preprave cestujúcich autokarmi a   autobusmi (INTERBUS), (ďalej len „dohoda“).
Dohodu podpísala Slovenská republika dňa 14. 12. 2000 v Bruseli.

3.	Účel a predmet zmluvy a jeho úprava v legislatíve Slovenskej republiky: Účelom je podporiť rozvoj medzinárodnej dopravy v Európe a najmä uľahčiť jej organizáciu a prevádzku, uľahčiť cestovný ruch a kultúrnu výmenu medzi zmluvnými stranami; ďalej zabezpečiť:
-	harmonizovanú liberalizáciu niektorých medzinárodných príležitostných dopravných služieb autokarmi a autobusmi, vrátane tranzitu; 
-	vysoký stupeň harmonizácie technických podmienok vozidiel vykonávajúcich medzinárodnú príležitostnú dopravu medzi zmluvnými stranami s cieľom zvýšiť bezpečnosť na cestách a ochranu životného prostredia; 
-	uplatňovanie jednotných opatrení týkajúcich sa práce posádok vozidiel v medzinárodnej cestnej doprave;
-	 harmonizáciu podmienok prístupu k profesii dopravcu cestnej osobnej dopravy,
-	jednotné vzory prepravných dokumentov, ako je kontrolný dokument na liberalizovanú príležitostnú dopravu (jazdný list), a taktiež povolenie a formulár žiadosti na neliberalizovanú dopravu v záujme uľahčenia a zjednodušenia kontrolných postupov;
-	harmonizované opatrenia týkajúce sa kontrolných postupov, pokút a vzájomnú pomoc.
Predmetom dohody je  medzinárodná cestná preprava osôb akejkoľvek štátnej príslušnosti v príležitostnej doprave:
-	medzi územiami dvoch zmluvných strán, alebo začínajúcej a končiacej na území tej istej zmluvnej strany, a ak by si to takáto doprava vyžadovala, tranzitom cez územie inej zmluvnej strany alebo cez územie nezmluvného štátu;
-	vykonávanú dopravcami za odplatu alebo odmenu, evidovanými na území zmluvnej strany, ktorí sú držiteľmi povolenia, v súlade s jej zákonmi, na vykonávanie prepravy v medzinárodnej príležitostnej autokarovej a autobusovej dopravnej službe.
Problematika bola sčasti analogicky upravená v dohodách o medzinárodnej cestnej doprave, ktoré má Slovenská republika uzatvorené s členskými a nečlenskými štátmi Európskej únie a ktoré sú zverejnené v Zbierke zákonov.

4.Priama úprava práv alebo povinností fyzických osôb alebo právnických osôb vo vzťahu k príslušným zákonom Slovenskej republiky: Dohoda priamo upravuje práva alebo povinnosti fyzických osôb alebo právnických osôb v článkoch 4 až 22.

5.	Kategória zmluvy podľa čl. 7 ods. 4 Ústavy Slovenskej  republiky (vyžaduje pred ratifikáciou súhlas Národnej rady Slovenskej republiky): Ide o medzinárodnú zmluvu všeobecnej povahy, ktorá priamo zakladá práva a povinnosti, ako je ustanovené v uvedenom článku Ústavy Slovenskej republiky, pred jej ratifikáciou je potrebný súhlas Národnej rady Slovenskej republiky 

6.	Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi): Ide o medzinárodnú zmluvu, na ktorej vykonanie nie je potrebný zákon a priamo zakladá práva a povinnosti, teda v súlade s uvedeným článkom Ústavy Slovenskej republiky má prednosť pred zákonmi. 

7.	Dopady prijatia medzinárodnej zmluvy, ktorá má prednosť pred zákonmi na slovenský právny poriadok : 

Na vykonávanie tejto medzinárodnej dohody  nie je potrebné meniť ani prijať žiadny predpis. Dohoda o medzinárodnej preprave cestujúcich autokarmi a autobusmi (INTERBUS) sa týka týchto  zákonov: 

-	zákon Národnej rady Slovenskej republiky č. 168/1996 Z. z. o cestnej doprave v znení neskorších predpisov (§§ 23, 25, 26),

-	zákon Národnej rady Slovenskej republiky č. 315/1996 Z. z. o premávke na pozemných komunikáciách v znení neskorších predpisov (§128),

-	zákon Národnej rady Slovenskej republiky č. 87/1994 Z. z. o cestnej dani v znení neskorších predpisov (§§4, 7, 21),

-	zákon Národnej rady Slovenskej republiky č.238/2001 Z. z. colný zákon v znení neskorších predpisov.